Arriba a Gandia la V edició del repte solidari «Un llibre, una exposició»
13 desembre 2023

## Arriba a Gandia la V edició del repte solidari «Un llibre, una exposició»13 desembre 2023Última actualització: 13 desembre 2023

![](../gestion/img/4e6486bfea282c8ea8be55de8cefc578132a51bdfb300da9fe2b063a1e935c26.JPG)  
  

La **regidora delegada de Sanitat i Polítiques Saludables, Liduvina Gil**, i l'**escriptora Adriana Serlik**, han presentat hui la **V edició del repte solidari «Un llibre, una exposició»**.  
  
El projecte va nàixer el 2019 i, tal com ha explicat Serlik, coordinadora i creadora de la iniciativa, _"té com a objectiu connectar la literatura i l'art amb una simbiosi perfecta"_. Així doncs, aquest constarà de dues parts: la **presentació del llibre 'Venim del Sud', de Sico Fons**, i la posterior **inauguració d'una exposició en honor a l'autor**, mort l'octubre passat.  
  
La introducció de la novel·la tindrà lloc aquest divendres, **15 de desembre, a les 19 hores, al Palau Ducal**. Quan acabe l'acte, la **sala Carròs i Centelles** del mateix monument, acollirà l'**obertura de la mostra** comentada anteriorment, en què han participat 21 artistes.  
  
Entre altres coses, els visitants podran gaudir de les obres de fotògrafs com Àlex Oltra, Anabel Amesti o Toni Deusa id'il·lustradors com Amanda Cerdà, **fins al pròxim 14 de gener**.  
  
Tant la regidora com l'escriptora han destacat que la finalitat de l'acte és _**«recaptar diners per a l'Associació Aspanion»**_. D'aquesta manera, tots els beneficis aconseguits gràcies a la venda del llibre aniran destinats a aquesta organització, que **treballa en la lluita contra el càncer infantil** i dóna suport als pares dels xiquets que pateixen la malaltia.  
  
A més, l'edil ha recordat que totes les persones que s'han implicat al projecte ho han fet de manera _«totalment altruista, sense guanyar ni un cèntim»_. Finalment, ha posat en valor la importància que Gandia siga part _«d'una batalla fonamental, cohesionada, inclusiva i que no en deixa ningú al marge»_, i ha agraït a Serlik el seu _«esforç i dedicació per la causa»_.

[Twittear](https://twitter.com/share)